Document ID: 32014R0543

REGULAMENTUL (UE) NR. 543/2014 AL PARLAMENTULUI EUROPEAN ȘI AL CONSILIULUI
din 15 mai 2014
de modificare a Deciziei 2005/681/JAI a Consiliului de instituire a Colegiului European de Poliție (CEPOL)
PARLAMENTUL EUROPEAN ȘI CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 87 alineatul (2) litera (b),
având în vedere inițiativa Belgiei, Bulgariei, Republicii Cehe, Germaniei, Estoniei, Greciei, Spaniei, Franței, Croației, Italiei, Ciprului, Letoniei, Lituaniei, Luxemburgului, Ungariei, Maltei, Țărilor de Jos, Austriei, Poloniei, Portugaliei, României, Sloveniei, Slovaciei, Finlandei și Suediei,
după transmiterea proiectului de act legislativ către parlamentele naționale,
hotărând în conformitate cu procedura legislativă ordinară (1),
întrucât:
(1)
În temeiul articolului 4 din Decizia 2005/681/JAI a Consiliului (2), CEPOL are sediul in Bramshill, Regatul Unit.
(2)
Fără a aduce atingere articolului 4 din Decizia 2005/681/JAI, prin scrisorile datate 12 decembrie 2012 și 8 februarie 2013, Regatul Unit a informat CEPOL că a decis în mod unilateral că nu mai dorește să îi găzduiască sediul pe teritoriul său. Pe lângă găzduirea CEPOL, Bramshill găzduiește și un sediu de formare a poliției naționale care aparține National Policing Improvement Agency, pe care Regatul Unit a decis să îl înlocuiască cu un nou colegiu de poliție care ar urma să funcționeze într-un alt amplasament. Prin urmare, Regatul Unit a decis să închidă sediul național de formare a cadrelor de poliție din Bramshill și să vândă sediul, precizând faptul că s-au înregistrat costuri aferente mari și că nu a apărut un model economic alternativ pentru a exploata sediul. Având în vedere obligațiile de cooperare loială din Tratatul privind Uniunea Europeană (TUE) și, în special, obligațiile care decurg din articolul 4 din TUE, Uniunea și statele sale membre ar trebui să își acorde asistență reciprocă pentru menținerea activităților operaționale ale CEPOL. În acest scop, i se solicită în mod special Regatului Unit să asigure o tranziție fără dificultăți a CEPOL la noul amplasament, fără a periclita bugetul obișnuit al CEPOL.
(3)
Având în vedere acordul comun încheiat la 8 octombrie 2013 de către reprezentanții guvernelor statelor membre, precum și necesitatea menținerii statutului CEPOL ca agenție separată a Uniunii, ar trebui luate măsuri pentru ca CEPOL să fie găzduit de Budapesta de îndată ce părăsește Bramshill. Aceste măsuri ar trebui incluse în Decizia 2005/681/JAI.
(4)
Având în vedere cadrul juridic introdus prin intrarea în vigoare a Tratatului de la Lisabona, este necesar să se revizuiască Decizia 2005/681/JAI, asigurând în același timp statutul CEPOL ca agenție separată a Uniunii.
(5)
Prin urmare, Decizia 2005/681/JAI ar trebui modificată în consecință.
(6)
Înainte ca CEPOL să își înceapă etapa operațională la noul sediu, ar trebui încheiat un acord privind sediul, în conformitate cu procedurile stabilite.
(7)
În conformitate cu articolul 3 și cu articolul 4a alineatul (1) din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la TUE și la Tratatul privind funcționarea Uniunii Europene (TFUE), aceste state membre au notificat intenția lor de a participa la adoptarea și aplicarea prezentului regulament.
(8)
În conformitate cu articolele 1 și 2 din Protocolul nr. 22 privind poziția Danemarcei, anexat la TUE și la TFUE, Danemarca nu participă la adoptarea prezentului regulament, nu are obligații în temeiul acestuia și nu face obiectul aplicării sale.
(9)
Având în vedere nevoia urgentă de a stabili noul sediu al CEPOL, prezentul regulament ar trebui să intre în vigoare la data publicării sale,
ADOPTĂ PREZENTUL REGULAMENT:
Articolul 1
Decizia 2005/681/JAI se modifică după cum urmează:
1.
articolul 4 se înlocuiește cu următorul text:
„Articolul 4
Sediul
Sediul CEPOL este în Budapesta, Ungaria.”;
2.
se introduce următorul articol:
„Articolul 21a
Revizuire
Până la 30 noiembrie 2015, Comisia prezintă un raport asupra eficacității prezentei decizii, ținând seama de necesitatea de a asigura statutul CEPOL ca agenție separată a Uniunii. Acest raport este însoțit, dacă este cazul, de o propunere legislativă de modificare a prezentei decizii în urma unei analize cost-beneficiu detaliate și a unei evaluări a impactului.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 septembrie 2014.
Prezentul regulament este obligatoriu în toate elementele sale și se aplică direct în statele membre în conformitate cu tratatele.
Adoptat la Bruxelles, 15 mai 2014.

Labels: 10
18
15
4